Halep en Muguruza kook Doer Onder | Netwerk24
29 Januarie 2020 07:38
Simona Halep vier Woensdag haar oorwinning. Foto: Getty Images
Die 28ste gekeurde Estlander het die eerste pot van die eerste stel gewen, maar sy is daarna deur Halep van die baan gevee en die Roemeen het met 6-1, 6-1 geseëvier.
Die 28-jarige Wimbledon-kampioen, vierde gekeur, het 11 agtereenvolgende potte gewen voordat Kontaviet geslaag het om haar afslaan te behou in die tweede laaste pot van die kragmeting.
“Ek het uitstekend gevoel op die baan. My bene voel sterk en ek was gefokus in elke punt wat ek gespeel het,” sê Halep.
Halep, wat nog nie ’n enkele stel by vanjaar se toernooi afgestaan nie, pak Garbine Muguruza vir ’n plek in die eindstryd.
Remember those incredible 7?? match points saved by @rogerfederer on Day 9? @Simona_Halep was watching!#AO2020 | #AusOpen pic.twitter.com/OM7uwhYeHL
Garbine Muguruza pak Halep vir ’n plek in die eindstryd. Foto: Getty Images
Die 26-jarige Muguruza, wenner van twee Grand Slam-titels maar ’n ongekeurde in Melbourne, het Rusland se Anastasia Pavlyuchenkova met 7-5, 6-3 geklop.
Die Spanjaard het nie gelyk soos iemand wat ’n kans staan om die titel te wen nie nadat sy haar eerste stel by vanjaar se toernooi met 0-6 teen die Amerikaner Shelby Rogers verloor het.
Sy het sedertdien merkwaardig verbeter en in die vorige twee rondes met Elina Svitolina (vyfde gekeur) en Kiki Bertens (negende) in skoonstelle afgereken.
“Ek is opgewonde om in my eerste halfeindstryd in Melbourne te speel. Ek ken haar (Halep) reeds lank so dit gaan ’n taai wedstryd wees,” sê Muguruza.
Donderdag se ander halfeindstryd word tussen die Aussie Ashleigh Barty, die wêreld se voorste speler, en Sofia Kenin (14de) van die VSA beslis.
* In die mansloting het die Duitser Alexander Zverev die verdigende kampioen, Stan Wawrinka van Switserland, met 1-6 6-3 6-4 6-2 geklop om sy eerste Grand Slam-halfeindstryd te haal.
– Sportredaksie, AusOpen.com
Meer oor: Australiese Ope | Simona Halep | Tennis | Garbine Muguruza